Li didec dempùs es enganhes e multiples astúcies de Circe; e l’expliquèc dempùs se com auie anat ena sua nau de molti bancs ena escura casa de Pluton entà consultar ara amna deth teban Tiresies, e com podec veir aquiu as sòns companhs e ara mair que l’amainadèc e l’elevèc pendent era sua mainadesa; com entenec mès tard eth cant des Sirenes, de votz sonora; com passèc pes arròques Erratiques, pera òrra Caribdis e pera arròca d’Escila, que d’era jamès poderen es òmes escapar indemnes; com es sòns companhs auciren es vaques deth Solei; com eth poderós Zèus heric era velèra nau damb er ardent arrai, en auer perit toti es esforçadi companhs e desliurar-se eth dera perniciosa mòrt: com arribèc ena isla d’Ogigia e ena ninfa Calipso, era quau lo retenguec en uedes tutes, desirosa de cuelher-lo coma marit, l’alimentèc e li didec fòrça còps que lo harie immortau e lo desliurarie etèrnament dera vielhesa, sense que jamès artenhesse convencer-lo; e com, patint molti trebucs, arribèc enes feacis, que l’aunorèren coraument, coma se siguesse un diu, e l’amièren en ua nau entara pàtria tèrra, dempús de regalar-li bronze, aur en abondor e vestits.